Ribbentrop var ikke på bølgelengde med Franz von Papen som mente Ribbentrop var uansvarlig ved å bidra til å drive landet mot krig. Internt i Hitlers regime var Hermann Göring hans fremste rival og de to konkurrerte om å påvirke Hitler. Göring mente at Ribbentrop hadde skyld i krigen og Goebbels hadde planer om å fortrenge Ribbentrop for selv å bli utenriksminister. Martin Bormann, Hitlers sekretær, forsøkte uten hell å felle Ribbentrop ved å knytte ham til bakmennene for 20. juli-attentatet. I den tidlige fasen av det tredje riket var Rudolf Hess og Himmler hans støttespillere, og i løpet av første halvår i 1941 kom han på kant også med disse. Ifølge Magne Skodvin hatet Alfred Rosenberg utenriksdepartementet og Ribbentrop personlig.